เปิดภารกิจ ‘สคร.4.0พลัส’ ดันรัฐวิสาหกิจขับเคลื่อนศก.
โดย...เกียรติศักดิ์ ผิวเกลี้ยง
29 ต.ค. 2565

โดย...เกียรติศักดิ์ ผิวเกลี้ยง
หลังจากสำนักงานคณะกรรมการนโยบายรัฐวิสาหกิจ (สคร.) เดินหน้าสำเร็จตามภารกิจปี 2559 ทั้งการเลิกเบิกจ่ายงบรัฐวิสาหกิจขยายตัวเพิ่มขึ้น 10.5% การส่งรายได้ของรัฐวิสาหกิจเกินกว่าเป้าหมายถึง 1.37 หมื่นล้านบาท การทำให้โครงการเอกชนร่วมลงทุนในกิจการของรัฐ (พีพีพี) เกิดขึ้นได้จริงหลายโครงการ การตั้งกองทุนรวมโครงสร้างพื้นฐานเพื่ออนาคตประเทศไทย (ไทยแลนด์ฟิวเจอร์ฟันด์) สำเร็จในระยะแรก และการผลักดันร่าง พ.ร.บ.พัฒนารัฐวิสาหกิจ ซึ่งอยู่ระหว่างการพิจารณาของคณะกรรมการกฤษฎีกา
ล่าสุด เอกนิติ นิติทัณฑ์ประภาศ ผู้อำนวยการ สคร. ก็เปิดเผยยุทธศาสตร์ “สคร. 4.0+ หรือ SEPO 4.0+” ซึ่งเป็นยุทธศาสตร์ของ สคร.ในช่วง 5 ปี (2560-2564) เพื่อใช้ในการพัฒนาทั้งรัฐวิสาหกิจ และ สคร.ให้เข้มแข็งไปพร้อมๆ กัน เพื่อช่วยขับเคลื่อนการปฏิรูปรัฐวิสาหกิจและเศรษฐกิจไทยให้ยั่งยืนและมีคุณธรรม
เอกนิติ กล่าวว่า ยุทธศาสตร์ สคร. 4.0+ เป็นการผนึกแนวคิดและหลักการของไทยแลนด์ 4.0 เข้ากับการดำเนินงานหลักของ สคร. เพื่อสนับสนุนนโยบายของรัฐบาลในการขับเคลื่อนประเทศตามแผนยุทธศาสตร์ชาติให้มีความ “มั่นคง มั่งคั่ง ยั่งยืน” โดยยึดหลักวิสัยทัศน์ของ สคร. คือ เป็นเสาหลักด้านรัฐวิสาหกิจ หลักทรัพย์ของรัฐ และการร่วมลงทุนระหว่างภาครัฐและเอกชน เพื่อการพัฒนาประเทศอย่างยั่งยืน
สำหรับยุทธศาสตร์ของ สคร. 4.0 พลัส ประกอบด้วย 5 หลักการสำคัญ ได้แก่ หลักการที่ 1 การทำยุทธศาสตร์รัฐวิสาหกิจ ยุทธศาสตร์การบริหารหลักทรัพย์ของรัฐ และยุทธศาสตร์พีพีพีที่ชัดเจนและสอดคล้องกับยุทธศาสตร์การพัฒนาประเทศ เพื่อเป็นเครื่องมือของรัฐในการขับเคลื่อนยุทธศาสตร์ของประเทศ
หลักการที่ 2 การเพิ่มประสิทธิภาพและประสิทธิผลการบริหารจัดการ โดยการพัฒนาระบบการกำกับดูแลรัฐวิสาหกิจ กระบวนการบริหารหลักทรัพย์ของรัฐ และกระบวนการพีพีพีให้มีประสิทธิภาพ รวดเร็ว โดยส่งเสริมการนำระบบเทคโนโลยีสารสนเทศ (ไอที) และนวัตกรรมมาใช้ เพื่อให้สอดรับกับแผน Digital Economy และไทยแลนด์ 4.0
หลักการที่ 3 การทำงานร่วมกับทุกภาคส่วน เน้นกลไกประชารัฐ หลักการที่ 4 การพัฒนาองค์กรและคน สคร.และหลักการที่ 5 คือการพัฒนา สคร.ให้เป็นกรมคุณธรรม
สำหรับแผนการดำเนินงานของ สคร.ในปี 2560 จะประกอบด้วย ยุทธศาสตร์ 5 ด้าน ได้แก่ ยุทธศาสตร์ที่ 1 ด้านรัฐวิสาหกิจ จัดทำแผนยุทธศาสตร์ด้านรัฐวิสาหกิจ ทำให้บทบาทภารกิจของรัฐวิสาหกิจเกิดความชัดเจน สร้างความเข้มแข็งทางการเงิน พัฒนาระบบการบริหารจัดการที่รวดเร็ว รวมทั้งผลักดันร่างพระราชบัญญัติ (พ.ร.บ.) การพัฒนาการกำกับดูแลและบริหารรัฐวิสาหกิจ พ.ศ. ... ให้ใช้บังคับ และการปรับปรุงระบบประเมินผลของรัฐวิสาหกิจให้สอดคล้องกับยุทธศาสตร์ชาติ
สำหรับยุทธศาสตรที่ 2 ด้านหลักทรัพย์ของรัฐ การจัดทำแผนบริหารจัดการหลักทรัพย์เชิงรุก โดยจัดทำแผนยุทธศาสตร์การบริหารจัดการหลักทรัพย์และจำหน่ายหลักทรัพย์ที่ไม่มีความจำเป็น รวมทั้งมีการผลักดันให้รัฐวิสาหกิจและหน่วยงานภาครัฐมาระดมทุนผ่านกองทุนรวมโครงสร้างพื้นฐานเพื่ออนาคตประเทศไทย (TFF) และการพัฒนาบริหารจัดการกองทุนรวมวายุภักษ์หนึ่ง เพื่อให้นำหลักทรัพย์ของรัฐมาสนับสนุนการพัฒนาประเทศได้อย่างยั่งยืน
ด้านยุทธศาสตร์ที่ 3 ด้านการร่วมลงทุน จะดำเนินการแก้ไข พ.ร.บ.การให้เอกชนร่วมลงทุนในกิจการของรัฐ พ.ศ. 2556 และแผนยุทธศาสตร์พีพีพี เพื่อส่งเสริมให้เกิดโครงการพีพีพีมากขึ้น ตามเป้าหมายของแผนพัฒนาฯ ฉบับที่ 12 ที่ตั้งเป้าให้เพิ่มมูลค่าการลงทุนจากความร่วมมือภาครัฐและเอกชนในการลงทุนโครงสร้างพื้นฐานเฉลี่ยปีละ 4.7 หมื่นล้านบาท
ขณะที่ยุทธศาสตร์ที่ 4 ด้านบุคลากร สคร.จะเน้นพัฒนาคน สคร.เป็นคนดีและคนเก่ง และยุทธศาสตร์ที่ 5 ด้านกระบวนงาน สคร. พัฒนาให้เกิดกระบวนการทำงานในเชิงรุก กระชับ และเน้นผลลัพธ์ รวมทั้งพัฒนาไอทีและฐานข้อมูลเปิดที่สามารถนำไปใช้ได้ทั่วไป
เอกนิติ กล่าวว่า รัฐวิสาหกิจมีส่วนสำคัญในการขับเคลื่อนเศรษฐกิจทั้งระยะสั้น กลาง และยาว ดังนั้นการดำเนินยุทธศาสตร์ของ สคร. 4.0 พลัส มีเป้าหมายการเพิ่มประสิทธิภาพของรัฐวิสาหกิจให้เต็มขีดความสามรถ เพื่อขับเคลื่อนเศรษฐกิจไทยให้ขยายตัวได้เต็มศักยภาพ